स्कूल से आते ही, बस्ता कोने में पटककर टीना बगीचे के उसी पिछले हिस्से में दौड़ गई, जहाँ उसकी गुड़ियों का घऱ था। असल में घर नहीं, था तो वह रौबी रैबिट का झोपड़ा ही, परन्तु जब से पड़ोसियों की फैट कैट रौबी रैबिट को खा गई है, टीना उसे गुड़ियों का घर ही कहती है। इतना रोई थी टीना उस दिन कि सभी ने मिलकर तय किया कि दूसरा खरगोश तो नहीं ही पाला जाएगा और तुरंत ही बच्चों ने मम्मी पापा के साथ मिलकर, उस झोपड़े को गुडियों के एक आलीशीन घर में तब्दील कर दिया था। मम्मी ने सुन्दर-सुन्दर परदे सिल दिए और पापा ने लाइट के साथ-साथ दरवाजे परअसली डोर बेल तक लगा दी, जो दबाने पर चिड़ियों जैसी चीं-चीं करती थी। सोफा, पलंग, किचन, डाइनिंग टेबल सब लगाकर तैयार हो गया एक सुन्दर सा घर, जहां अब टीना की तीनों गुड़िया बाकी सभी खिलौनों के साथ आराम से तुरंत ही रहने भी लगी थीं। चीकू बगीचे की रौकरी से ढूंढकर एक चिकना-चिकना लाल पत्थर उठा लाया, जो कौफी टेबल के लिए बिल्कुल ही सही था और टीना,सोनू और चीकू ने मिलकर उसके ऊपर गुड़िया के सारे कप प्लेट भी सजा दिए, जिससे कि आराम से दिनभर खाया- पिया जा सके।